钦定古今图书集成/方舆汇编/职方典/第1147卷 > 《玉泉拾遗记》前人
## 钦定古今图书集成/方舆汇编/职方典/第1147卷 > 《玉泉拾遗记》前人

“居玉泉，月馀，兰若粗修。复规寺中所宜有者。殿后有
大士阁，已废，复之可以望远。盖寺以名胜甲天下，而
无一登眺看山之所，于事理甚不可。殿前有泉，从山
后来，汇于池，宜甃之种莲。而于护世殿左，更为一室
一池，邮此水入焉，使日夜淙淙汨汨，稍盈则出而注
于玉泉，是一快也。门外有田二十馀亩，可深其半，引”
泉出入其中，作放生池。由乳窟往关侯庙前，右泉而
左为山足，泉路渐崩，去山足已近。若今人运杂石磊
砢其间，使仅可通人迹，而车马艰于往来，其势不得
不取赵太守所改故道，庶山中清寂无嚣，是亦一快
也。庙东去数百步，渠内多石骨，为水所蚀，依稀皆如
擘窠大字。其上有田一区，前作一茶庵，以饮往来人，
而后临水作一小室，使开窗即听水声，看水色，是又
一快也。夫此皆予心规之而格于力者，其果终有落
成时耶？其亦有耽山水之趣者，能来此助予否耶？